**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2021-2022 уку елы) 8 нче сыйныф**

**Максималь балл – 50 балл**

1. **Теоретик бирем (10 балл).**

1. Стиль нәрсә ул? Аның нинди төрләрен беләсез? (10 балл)

**Стиль – әдәби әсәрнең укучы тарафыннан эчтәлек һәм форма берлегендә бөтенлекле кабул ителүен тәэмин итә торган эстетик категория. Язучы стиле, чор стиле, әдәби агым яки юнәлеш стиле була.**

1. **Әдәби текст белән эш (30 балл).**

Нурлы йөзеңне әүвәл күрдекем илә бөтен барлыгым тәэсирләнде. Күпме вакытлар хыялымда синең гүзәл сурәтең пәйда була. Күпме кичләрдә йокымда син кадерлемне күрмәктәмен. Әүвәл вакытларда, синең хактагы уйларым буш уйлар дип, гүзәллегеңне башымнан чыгарып атарга тырышкан идем, ләкин бу тырышлыгым юкка гына булды; зиһенемдә сине йөрәк бәгърем итеп тоеп зәвыкланмактан үз-үземне тыярга тәкатем калмады. Гыйшык дәртенә дучар улмышым икән. Мине бәхетле итүче синең мәхәббәтеңдер, газизем!

1. Әлеге өзек кайсы әсәрдән? Авторы кем? **М.Акъегетнең “Хисаметдин менла” әсәре** (2 балл).

2. Әсәрнең жанрын билгеләгез (2 балл). **Роман (дәреслектә шулай күрсәтелә)**

3. Әсәрнең төп идеясе нинди? (5 балл). **Акыллы, тәрбияле, белемле кеше генә чын бәхеткә ирешә ала.**

4. Әсәрнең төп героена нинди сыйфатлар хас? Характеристика бирегез (5 балл). **Ул акыллы, белемле, тәрбияле, әхлаклы, зәвыклы, ихлас ярата белә, мәгърифәткә баруны иң дөрес юл дип саный, аек карашлы, алдынгы карашлы һ.б.**

5. Аның эчке дөньясын сурәтләгәндә язучы нинди алымнардан файдалана? (6 балл). **Психологик анализ, портрет.**

6. Әсәрдә хат нинди функция үти? (5 балл). **Ул Хәнифә белән Хисаметдин арасын бәйләп тора, егетнең эчке кичерешләрен, уйларын ачарга ярдәм итә.**

7. Өзектә нинди тел-сурәтләү чараларыннан файдаланыла? (5 балл) **Эпитет, метафора, риторик эндәш, гипербола һ.б.**

1. **Иҗади бирем (10 балл).**

“Минем яраткан драматургым” темасына 25 җөмләдән торган инша языгыз (10 балл).